གང་ལ་ཡོན་ཏན་མཆོག་མངའ་བའི།།དཀོན་མཆོག་དེ་ལ་ཕྱག་འཚལ་ལོ།།གང་གིས་སྒྲ་དབྱངས་ཀུན་གསུངས་པའི།།འཇམ་པའི་དབྱངས་ལ་ཕྱག་འཚལ་ལོ།།གང་གིས་མིང་གཞི་སྔོན་གསུངས་པ།།རྟག་ཞི་བ་ལ་ཕྱག་འཚལ་ལོ།།སྡེབ་སྦྱོར་ལེགས་མཛད་མཁས་རྣམས་དང༌།བླ་མ་ལ་ཡང་ཕྱག་འཚལ་ནས།།བསླབ་པ་ཀུན་གྱི་གཞི་འཛིན་ཅིང༌།།རིག་བྱེད་སྨྲ་བ་རྣམས་ཀྱི་རྒྱུ།།མིང་ཚིག་བརྗོད་པ་ཀུན་གྱི་གཞི།།ཡི་གེའི་སྦྱོར་བ་བཤད་པར་བྱ།།ཡེ་གེ་ཨཱ་ལི་ཀཱ་ལི་གཉིས།།ཨཱ་ལི་གསལ་བྱེད་ཨི་སོགས་བཞི།།ཀཱ་ལི་སུམ་ཅུ་ཐམ་པའོ།།དེ་ལ་རྗེས་འཇུག་བཅུ་ཡིན་ཏེ།།དེ་ལས་ལྔ་ནི་སྔོན་དུའང་འཇུག།།མི་འཇུག་པ་ནི་ཉི་ཤུའོ།།ཀཱ་ལི་ཕྱེད་དང་བརྒྱད་སྡེ་ནི།།བཞི་བཞི་དག་ཏུ་ཕྱེ་བ་ལས།།དང་པོ་གསུམ་པ་བཞི་པ་ལ།།མས་གཉིས་དྲུག་པའི་གསུམ་པ་དང༌།།བདུན་པ་ལ་ནི་ཤ་མ་གཏོགས།།རྗེས་འཇུག་ཡེ་གེ་བཅུ་རུ་འདོད།།རྗེས་འཇུག་ཡི་གེ་བཅུ་ཉིད་ལས།།དང་པོ་གསུམ་པ་ལྔ་པ་དྲུག།།བདུན་པ་རྣམས་ནི་སྔོན་དུའང་འཇུག།མིང་གཞི་གཉིས་སམ་གསུམ་སྦྲེལ་ལམ།།དེ་ལ་དབྱངས་ཀྱི་བཞི་ལྡན་ཡང༌།།གང་དུའང་འཇུག་མིན་སྦྱར་བའང་མིན།།རྗེས་འཇུག་ཡི་གེ་བཅུ་པོ་ནི།།མིང་གང་གི་ནི་མཐར་སྦྱར་བ།།དེ་ལ་ཨཱ་ལི་བཞི་པ་སྦྱར།།སླར་བསྡུ་བར་ནི་ཤེས་པར་བྱ།།རྗེས་འཇུག་ཡི་གེ་བཅུ་རྣམས་ལས།།གང་མིང་མཐའ་ན་བཅུ་པ་གནས།།དེ་ལ་ཨཱ་ལི་གཉིས་པ་སྦྱར།།གང་མིང་མཐའ་ན་བརྒྱད་པ་གནས།།དེ་ལ་གཉིས་པ་ཨུ་ཡང་སྦྱར།།གང་མིང་མཐའ་ན་གསུམ་པ་གནས།།དེ་ལ་ཨཱ་ལི་གཉིས་པ་སྦྱར།།བཞི་པ་དགུ་པ་དངོས་ཀྱང་སྟེ།།ལས་དང་ཆེད་དང་རྟེན་གནས་དང༌།།དེ་ཉིད་ཚེ་སྐབས་ལ་སྒྲ་ཡིན།།རྗེས་འཇུག་ཡི་གེ་བཅུ་པོ་ལ།།ཨི་དང་མཐུན་ལུགས་འདི་ཞེས་བྱ།།དང་པོ་གཉིས་ལ་དང་པོ་མཐུན།།གསུམ་ལྔ་བཅུ་ལ་ཀྱ་དང་སྦྱར།།བདུན་པ་ཉིད་ལ་བདུན་པ་སྟེ།།ལྷག་མ་རྣམས་ལ་གྱ་སྦྱར་བ།།དེ་དག་ཨི་སྦྱར་འབྲེལ་བའི་ས།།དེ་ཉིད་ལ་ནི་བཅུ་པ་སྦྱར།།བྱེད་པ་པོ་རུ་ཤེས་པར་བྱ།།ཨཱ་ལི་ཕྱིས་ནས་གཉིས་པ་སྦྱར།།ཚིག་རྒྱན་གཉིས་དང་སྡུད་པར་འགྱུར།།ལ་དོན་སུ་ལ་ཨུ་ཕྱིས་ནས།།དེ་ལ་གསུམ་པའི་དང་པོ་སྦྱར།།དེ་ལ་ཨཱ་ལི་གསུམ་པ་སྦྱར།།དེ་ནི་ལྷག་དང་བཅས་པ་འོ།།རྗེས་འཇུག་ཡི་གེ་བཅུ་པོ་ལ།།དྲུག་པ་སྦྱར་ན་འབྱེད་སྡུད་ཡིན།།རྗེས་འཇུག་ཡི་གེ་བཅུ་པོ་ཡི།།བཞི་པ་དགུ་པ་ལ་བཅུ་པ།།སྦྱར་པ་འབྱུང་ཁུངས་ས་ཡིན་ཏེ།།དགར་དང་སྡུད་པའང་དེ་བཞིན་ཡིན།།གང་མིང་བརྗོད་པའི་དང་པོ་རུ།།ཀྱེ་སྦྱར་བ་ནི་བོད་པ་ཡིན།།གང་མིང་མཐའ་དང་མཐུན་པ་ཡི།།བཞི་པ་ལ་ནི་ཨི་སྦྱར་བ།།དགར་དང་བརྣན་པའི་ཚིག་ཏུ་འགྱུར།།མིང་གང་རུང་བའི་བར་མཚམས་སུ།།གསུམ་པ་ལ་ནི་གཉིས་པ་སྦྱར།།དེ་ནི་སྡུད་དང་འབྱེད་པ་དང༌།།རྒྱུ་མཚན་ཚེ་སྐབས་གདམས་ངག་ལྔའོ།།གང་མིང་གི་ནི་ཡ་མཐའ་རུ།།གསུམ་པ་ལ་ནི་ཨེ་སྦྱར་བ།།ཐ་སྙད་དབང་དུ་གསུམ་ཡིན་ཏེ།།དངོས་པོའི་དབང་དུ་བཞི་རུ་འགྱུར།།དུས་ཀྱིས་དབང་དུ་གཉིས་ཡིན་ནོ།།གང་མིང་བརྗོད་པའི་དང་པོ་རུ།།དང་པོ་ལ་ནི་གཉིས་པ་སྦྱར།།སྤྱི་ལ་ཁྱབ་པ་ཉིད་དུ་འགྱུར།།གང་མིང་གི་ནི་མ་མཐའ་ན།།པུ་ལིངྒ་ཡི་སྒྲ་མེད་པ།།དེ་ལ་པུ་ལིངྒ་སྦྱར་ན།།བདག་པོའི་སར་ནི་ཤེས་པར་བྱ།།གང་མིང་བརྗོད་པའི་ཡ་མཐའ་ན།།སྟྲཱི་ལིངྒ་ཡི་སྒྲ་མེད་པ།།དེ་ལ་སྟྲཱི་ལིངྒ་སྦྱར་ན།།དགག་པའི་གནས་སུ་ཤེས་པར་བྱ།།ཚིགས་སུ་བཅད་པའི་མཚམས་སྦྱོར་རྣམས།།ཅུང་ཟད་བསྡུས་པ་ཡོད་ན་ཡང༌།།དེ་ནི་དེ་བཞིན་སྦྱར་བར་བྱ།།སྔོན་འཇུག་ཡོད་དམ་མེད་ཀྱང་རུང༌།།མིང་གཞིའི་ཡི་གེ་གང་ཡིན་ལ།།ཉིས་འབྲེལ་ཡོད་དམ་གསུམ་འབྲེལ་ཡོད།།ཨཱ་ལི་བཞི་ལས་གང་ལྡན་ཡང༌།།རྗེས་འཇུག་བཅུ་པོ་མ་ཞུགས་ན།།མིང་གཞན་སྦྱོར་བ་ཡོད་མི་སྲིད།།རྗེས་འཇུག་བཅུ་ཡི་དོན་ཤེས་ན།།འབྲི་དང་ཀློག་དང་བཤད་རྣམས་ཀྱི།།མཚམས་སྦྱོར་སྒྲ་ལ་ཐོགས་མེད་ཅིང༌།།འབྲེལ་བ་སྨྲ་བའི་མཆོག་ཏུ་འགྱུར།གཞན་ཡང་རྗེས་འཇུག་ཤེས་པ་ཡིས།།དོན་གྱི་སྦྱོར་བ་མ་མཐོང་ཡང༌།།དོན་དང་མཐུན་པའི་སྦྱོར་བ་ཤེས།།རྗེས་འཇུག་སྦྱོར་བ་མཁས་པ་ན།།ལུང་གི་དོན་དང་སྦྱོར་བ་དང༌།།བླ་མའི་མན་ངག་གསུམ་སྦྱར་ནས།།དོན་གྱི་ཐོག་ཏུ་དབབ་པར་བྱ།།བསླབ་ལ་བརྩོན་པའི་གང་ཟག་གིས།།དང་པོ་ང་རོ་རྣམས་ལ་སྦྱང༌།།སྔོན་འཇུག་མིང་གཞི་རྗེས་འཇུག་གསུམ།།ཀློག་གི་ཆེད་དུ་བསླབ་པ་ཡིན།།རྗེས་འཇུག་བཞི་ཡི་སྦྱོར་བ་ནི།།མཉན་བསམ་བསྟན་པའི་དོན་དུ་སྦྱར།།ཡན་ལག་དེ་དག་མཐུ་ཡིས་ནི།།འབྲས་བུའི་ཆེད་དུ་དོན་ལ་དབབ།།བསླབ་པའི་རིམ་པ་འདི་ཡིས་ནི།།གང་ཞིག་འབད་པ་ཆུང་ངུས་ཀྱང༌།།ཤེས་རབ་མྱུར་དུ་གྲོལ་བར་འགྱུར།།དེ་ཕྱིར་དང་པོར་འདི་ཉིད་བསླབ།།དེ་ནས་རྒྱས་པའང་མཉན་བྱས་ཏེ།།བསླབ་པ་གང་ལ་དད་པ་ཡི།།གཞུང་ཉིད་བླ་མ་དག་ལས་མཉན།།སློབ་དཔོན་དེ་ཉིད་དུ་འཛིན་ཅིང༌།།ལེ་ལོ་གཡེང་བ་རྣམ་པར་སྤངས།།ཟོ་བཟང་དད་པ་ལ་བརྟེན་པ།།སྐྱེས་བུ་དེས་ནི་མྱུར་རྟོགས་ཏེ།།དེ་ལ་དུས་སུ་འདོམས་པར་བྱ།།ཅིག་ཤོས་དེ་ལས་ལྡོག་པའོ།།བྱཱ་ཀ་ར་ཎའི་རྩ་བ་ཤློ་ཀ་སུམ་ཅུ་ཞེས་བྱ་བ་སློབ་དཔོན་ཨ་ནུས་མཛད་པ་རྫོགས་སོ།།།།